Document ID: 32013D0092

DECIZIA DE PUNERE ÎN APLICARE A COMISIEI
din 18 februarie 2013
privind supravegherea, controalele fitosanitare și măsurile care urmează să fie luate în ceea ce privește materialul de ambalaj pe bază de lemn utilizat efectiv în transportul unor mărfuri specificate originare din China
[notificată cu numărul C(2013) 789]
(2013/92/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) a treia teză,
întrucât:
(1)
Materialul de ambalaj pe bază de lemn utilizat efectiv în transportul obiectelor de orice tip către Uniune trebuie să fie în conformitate cu punctele 2 și 8 din secțiunea I partea A a anexei IV la Directiva 2000/29/CE.
(2)
Unele controale fitosanitare realizate recent de statele membre au arătat că materialul de ambalaj pe bază de lemn utilizat în transportul anumitor mărfuri originare din China a fost contaminat cu organisme dăunătoare, în special cu Anoplophora glabripennis (Motschulsky), cauzând focare epidemice generate de aceste organisme în Austria, Franța, Germania, Italia, Țările de Jos și Regatul Unit.
(3)
Prin urmare, materialul de ambalaj pe bază de lemn al acestor mărfuri ar trebui să facă obiectul supravegherii menționate la articolul 13 alineatul (1) din Directiva 2000/29/CE, controalelor fitosanitare menționate la articolul 13a alineatul (1) litera (b) punctul (iii) din directiva menționată și, după caz, măsurilor menționate la articolul 13c alineatul (7) din directiva în cauză. Rezultatele acestor controale fitosanitare ar trebui să fie notificate Comisiei.
(4)
Pe baza rezultatelor notificate Comisiei, ar trebui efectuată o revizuire până la 31 mai 2014 pentru a evalua eficiența prezentei decizii și pentru a evalua riscurile fitosanitare determinate de importurile în Uniune de material de ambalaj pe bază de lemn utilizat în transportul anumitor mărfuri originare din China.
(5)
Prezenta decizie ar trebui să se aplice până la data de 31 martie 2015.
(6)
Măsurile prevăzute în prezenta decizie sunt conforme cu avizul Comitetului fitosanitar permanent,
ADOPTĂ PREZENTA DECIZIE:
Articolul 1
Definiții
În sensul prezentei decizii, se aplică următoarele definiții:
(a)
„materiale de ambalaj pe bază de lemn” înseamnă lemnul sau produsele din lemn folosite pentru sprijinirea, protecția sau transportul unei mărfi, sub formă de lăzi, cutii, coșuri, cilindri și alte ambalaje similare, paleți, boxpaleți și alte platforme de încărcare, suporturi de paleți și dunaje utilizate efectiv în transportul obiectelor de orice tip; lemnul prelucrat fabricat cu ajutorul cleiului, căldurii sau presiunii sau al unei combinații a acestora și materialul de ambalaj alcătuit integral din lemn cu o grosime de cel mult 6 mm sunt excluse.
(b)
„mărfuri specificate” înseamnă mărfuri originare din China importate în Uniune, utilizând codurile din Nomenclatura Combinată enumerate în anexa I și care corespund descrierilor prevăzute în anexa I la Regulamentul (CEE) nr. 2658/87 (2).
(c)
„transport” înseamnă o cantitate de bunuri incluse într-un singur document necesar formalităților vamale sau altor formalități.
Articolul 2
Supraveghere
(1) Materialul de ambalaj pe bază de lemn din fiecare transport de mărfuri specificate face obiectul supravegherii vamale în conformitate cu articolul 37 alineatul (1) din Regulamentul (CEE) nr. 2913/92 al Consiliului (3) și al supravegherii de către organismele oficiale responsabile, astfel cum se prevede la articolul 13 alineatul (1) din Directiva 2000/29/CE. Mărfurile specificate pot face obiectul unui singur regim vamal din cele specificate la articolul 4 alineatul (16) literele (a), (d), (e), (f), (g) din Regulamentul (CEE) nr. 2913/92, în cazul în care formalitățile menționate la articolul 3 au fost încheiate.
(2) Organismele oficiale responsabile pot solicita ca autoritățile aeroportuare, autoritățile portuare, importatorii sau alți agenți, în conformitate cu acordurile încheiate între aceștia, informează în prealabil, de îndată ce au fost avertizați de sosirea iminentă a unor astfel de transporturi, punctul vamal de la punctul de intrare și organismul oficial de la punctul de intrare.
Articolul 3
Controale fitosanitare
Materialul de ambalaj pe bază de lemn al transporturilor de mărfuri specificate face obiectul controalelor fitosanitare prevăzute la articolul 13a alineatul (1) litera (b) punctul (iii) din Directiva 2000/29/CE la intervalele minime de frecvență stabilite în anexa I la prezenta decizie pentru a confirma faptul că materialul de ambalaj pe bază de lemn îndeplinește cerințele prevăzute la punctele (2) și (8) din secțiunea I, partea A a anexei IV la Directiva 2000/29/CE.
Controale fitosanitare au loc la punctul de intrare în Uniune sau la locul de destinație stabilit în conformitate cu Directiva 2004/103/CE a Comisiei (4) care se aplică mutatis mutandis.
Articolul 4
Măsuri în caz de neconformitate
În cazul în care controalele fitosanitare menționate la articolul 3 arată că punctele (2) și (8) din secțiunea I, partea A a anexei IV la Directiva 2000/29/CE nu sunt respectate sau că materialul de ambalaj pe bază de lemn este contaminat cu organismele dăunătoare enumerate în partea A din anexa I la respectiva directivă, statul membru în cauză aplică imediat, în ceea ce privește materialele de ambalaj pe bază de lemn neconforme, una din măsurile prevăzute la articolul 13c alineatul (7) din directiva în cauză.
Articolul 5
Raportare
Fără a aduce atingere Directivei 94/3/CE a Comisiei (5), statele membre notifică Comisiei numărul și rezultatele controalelor fitosanitare efectuate în conformitate cu articolele 2 și 3 din prezenta decizie, folosind modelul de raport din anexa II, până la 31 octombrie 2013 pentru perioada 1 aprilie 2013-30 septembrie 2013, până la 30 aprilie 2014 pentru perioada 1 octombrie 2013-31 martie 2014, până la 31 octombrie 2014 pentru perioada 1 aprilie 2014-30 septembrie 2014 și până la 30 aprilie 2015 pentru perioada 1 octombrie 2014-31 martie 2015.
Articolul 6
Revizuire
Prezenta decizie se revizuiește până la 31 mai 2014.
Articolul 7
Intrarea în vigoare și încheierea aplicării
Prezenta decizie intră în vigoare la 1 aprilie 2013.
Se aplică până la 31 martie 2015.
Articolul 8
Destinatari
Prezenta decizie se adresează statelor membre.
Adoptată la Bruxelles, 18 februarie 2013.

Labels: 1
8
3
6
18